Frank Jensen (S), 1999-12-17:
Vi har normalt en meget kollegial omgangsform her i Folketinget, sådan at ordførerne også tager visse hensyn, hvis der kommer nye medlemmer ind midt i en folketingsperiode.
Men jeg må sige, at jeg synes, at ordførernes tålmodighed i denne sag er gået langt ud over, hvad der normalt er formen herinde, specielt når det drejer sig om SF's ordfører i denne sag. Jeg sad lige så stille nede på min plads og længtes tilbage til dengang, hr. Steen Gade var SF's ordfører, når det drejer sig om indfødsret, ja, sågar også til den periode, hvor fru Pernille Frahm var SF's ordfører.
Vi kunne være uenige, vi kunne have forskellige mål, men omgangsformen, måden at argumentere på, måden at tage debatten på, var præget af dyb seriøsitet og grundighed med hensyn til at sætte sig ind i regelsættet.
Jeg må sige, at det ikke er den form, der har præget SF's nuværende ordførers måde at håndtere sagen på i de seneste par uger.
Når hr. Knud Erik Hansen taler om udvisningsregler knyttet an til indfødsretslovgivning, så ved hr. Knud Erik Hansen efterhånden godt, tror jeg, at reglerne om udvisning ikke findes i indfødsretsloven - de findes i udlændingelovgivningen - og at det er henlagt til domstolene at vurdere, om det, som lovgivere, det som Folketinget har ønsket skulle være udvisningsgrundlag, er opfyldt i de konkrete sager.
Og det er heller ikke sædvanen, at vi står og trækker konkrete domstolsafgørelser frem her i salen, specielt ikke hvis der er mulighed for, at de kan appelleres.
Jeg synes, at hr. Knud Erik Hansen også i den henseende er gået langt ud over, hvad der er den normale måde at håndtere sager på her i Folketinget med respekt for domstolenes placering i vores demokrati.
Men det er selvfølgelig hr. Knud Erik Hansens eget valg.
Jeg håber, at SF's øvrige medlemmer registrerer den her tilstand, og at man træffer en afgørelse om, hvorvidt man vil vende tilbage til den periode, hvor fru Pernille Frahm og hr. Steen Gade håndterede de spørgsmål for SF.
Det lovforslag, vi nu skal stemme om om lidt, er et lovforslag, som betyder, at de 18-23-årige, som har begået kriminalitet under deres ophold her i landet, bliver behandlet nøjagtig på samme vis som efter de regler, som SF under fru Pernille Frahm og under hr. Steen Gade var med til at forhandle over en meget lang periode, og som et meget stort flertal her i Folketinget slutter op om.
Det er båret af og hviler på nogle grundlæggende fornuftige principper om, at folk, der har boet her i landet i mange år og har en fast tilknytning her til landet og har varigt opholdsgrundlag, skal kunne få statsborgerskab.
Men så er det sådan, at vi har ønsket at markere, at det har konsekvenser i Danmark, hvis man begår kriminalitet.
Når hr. Knud Erik Hansen er så optaget af, hvordan de unge af anden etnisk oprindelse, nydanskere, oplever det her lovforslag, så tror jeg ikke, at hr. Knud Erik Hansen har mødt de forældre, som står i en situation, hvor de ønsker og har et behov for - i de tilfælde hvor forældrene ikke har valgt at sikre dem med et dansk statsborgerskab, som de jo kunne have gjort; hvis de havde søgt dansk statsborgerskab, så ville deres børn have fået det pr. automatik - at de kan sige til deres børn og unge: Lad nu være med at gå ud og lave dumheder.
Lad nu være med at gå ud og lave kriminalitet, for så mister I jeres mulighed for som 18-årige at gå hen og få jeres statsborgerskab på en nem måde.
I kan erklære jer som danske statsborgere uafhængigt af om vi, jeres forældre, vælger at opretholde vores statsborgerskab fra vores hjemland.
Det er jeres afgørelse, men lad være med at gå ud og lave kriminalitet.
I et meget kompliceret samfund som vores kan man nemt komme til at træde ved siden af, og man kan komme til at begå kriminalitet, som hr. Knud Erik Hansen siger.
Hvis man gør det - og vi taler om mindre kriminalitet, som hr. Knud Erik Hansen taler om - ja, så vil ens muligheder for at kunne få statsborgerskab, efter man er fyldt 18 år, være ganske nem.
Man skal bare søge Justitsministeriets Indfødsretskontor, så bliver man optaget på den efterfølgende lov.
Så enkelt er det.
Hvorfor så den her voldsomme indignation fra hr. Knud Erik Hansen, når de regler, man bliver behandlet efter, er dem, som SF har tilsluttet sig og stemt for?
Jeg forstår det ikke.
Jeg mener også, at hr. Søren Søndergaard og Enhedslisten står i en anden situation.
De valgte i Enhedslisten at stå uden for de naturalisationsregler, vi har.
Dem har SF og et andet stort flertal tilsluttet sig.
Enhedslistens rolle er en anden end SF's.